《田凝只索画久不得报歌以代柬》
清代·严沆

我昔平湖弄秋水，酒酣最爱群峰青。兴来落笔写山色，泉石出峰云冥冥。

一日十纸不厌速，贵取绘意非传形。三春索米长安陌，马足涔泥滞行迹。

西山玉河在眼前，神昏腕强真意隔。案头缃素委零乱，贵游尺一相催迫。

必逢好友情性谐，吮墨含毫始光泽。首秋暑退风帘开，疏云细雨滋绿苔。

玉碗烹茗泛香雪，十指拂拂神初来。故舒直干笔一放，试叠层岭烟齐回。

须臾脱手天窅渺，此事原堪一朝了。不嗔濡滞嗜我真，相迟霜前看云峤。

作者简介：（1617—1678）清浙江馀杭人，字子餐，号灏亭。顺治十二年进士。官至户部侍郎。能诗善画，有《皋园集》、《古秋堂集》。